হুগলি জেলায় সভা সেরে ফেরার পথে আক্রান্ত বিজেপি। দুষ্কৃতী হামলায় মাথায় গুরুতর আঘাত পেয়েছেন জয় বন্দ্যোপাধ্যায়। জানা গিয়েছে, রবিবার সন্ধেয় দুষ্কৃতীরা হামলা চালায় বিজেপি নেতা জয় বন্দ্যোপাধ্যায়ের গাড়িতে। ঘটনা ঘটে হুগলি জেলার কৃষ্ণপুর এলাকায়।
এদিন হুগলি জেলার চণ্ডীতলায় বিজেপির সভা ছিল। সেখানে উপস্থিত ছিলেন রাজ্য বিজেপির সভাপতি দিলীপ ঘোষ, বিজেপির জাতীয় সম্পাদক রাহুল সিনহা এবং জাতীয় কার্যনির্বাহী কমিটির সদস্য জয় বন্দ্যোপাধ্যায়।
এদিন চণ্ডীতলার সভাতেই তৃণমূল কংগ্রেসকে তীব্র ভাষায় আক্রমণ করেন বিজেপি সভাপতি দিলীপ ঘোষ। দুর্গাপুরের তৃণমূল বিধায়ককে আক্রমণ করতে গিয়ে হুঁশিয়ারির সুরে দিলীপ বলেন, ‘‘মেরে ছ’মাস হাসপাতালে পাঠাব কেন, এখানেই দফারফা হয়ে যাক। আমরাও চাইলে পালটা মার দিতে পারি, পঞ্চায়েতের সময়ে দু-এক জায়গায় সেটা করে দেখিয়েছি। যদি মারামারি করতে চান, তাহলে হাত থাকতে মুখে কেন?’’
এই সভার পরে ফেরার পথেই বিজেপি নেতা জয়ের গাড়ির উপরে হামলা হয়। বিজেপির দাবি, এর পিছনে রয়েছে তৃণমূল কংগ্রেস। তবে হামলার অভিযোগ অস্বীকার করেছে স্থানীয় তৃণমূল কংগ্রেস নেতৃত্ব। জয় বন্দ্যোপাধ্যায় বলেছেন, “আমি আক্রান্ত হয়েছি। গাড়িতে ভাঙচুর হয়েছে। সবাই দেখেছে। সমগ্র বিষয়টি দিল্লিতে কেন্দ্রীয় স্বরাষ্ট্র দফতরে জানিয়েছি।”
বিজেপির দাবি, রাজ্য সভাপতি দিলীপ ঘোষের সঙ্গে নিরাপত্তারক্ষী থাকায় হামলার হাত থেকে রক্ষা পেয়ে গিয়েছেন তিনি। সভার শুরুতেই নিজের বক্তব্য সেরে অনেক আগেই ফিরে গিয়েছিলেন রাহুল সিনহা। সবার শেষে থাকা জয় বন্দ্যোপাধ্যায়কেই হামলার মুখে পড়তে হয়।